75 curtmetratges participaran en les cinc seccions oficials de Cortoons
23 abril 2018

## 75 curtmetratges participaran en les cinc seccions oficials de Cortoons23 abril 2018Última actualització: 14 juliol 2025

![](../gestion/img/AO__1275-copia.jpg)  
  

L'alcaldessa de Gandia, Diana Morant, acompanyada pel Cap d'Estudis del Campus de Gandia, Víctor Sánchez; el director adjunt d'Audiovisuals de l'Institut Valencià de Cultura, José Luis Moreno; i el director del Festival Internacional de Curtmetratges d'Animació Cortoons, Alessandro d'Urso, han comparegut aquest matí per informar de les últimes novetats de la XIV edició del Festival que se celebrarà a la nostra ciutat del 26 al 29 d'abril. Un projecte que ha impulsat aquest govern, però que s'ha treballat amb l'estreta col·laboració del Campus de Gandia de la Universitat Politècnica de València, i amb l'Institut Valencià de Cultura.  
  
"_Tornarem a gaudir de tot el que ens oferix un Festival que complix la seua XIV edició, la tercera amb seu a Gandia, i que comença ja a consolidar-se, a créixer" v_a declarar **Diana Morant** qui afegia que _"Aquest any ha superat totes les expectatives i s'han rebut 1.335 peticions de 82 països per participar, el rècord del festival. La novetat que anunciem hui és que, després d'una exhaustiva selecció, donat l'alt nivell dels curtmetratges presentats, són 75 els que entren a concurs_".  
  
Concretament les obres que competixen ho fan en les següents categories:  
\- 11 curts en la categoria curtmetratges Espanyols  
\- 14 curts en la categoria curtmetratges d'1 a 4 minuts de durada  
\- 18 curts en la categoria curtmetratges de 4 a 20 minuts de durada  
\- 8 curts en la categoria curtmetratges valencians  
\- 24 curts en la categoria de curtmetratges d'Escoles d'animació  
  
La present edició abordarà l'estat de l'animació valenciana, espanyola i universal, i comptarà amb professionals de primer nivell mundial. A més, tal com ja s'havia anunciat, recollirà les millors animacions dels anys 40 (Warner, Tom i Jerry, gat Silvestre, Betty Boop, etc.) a més de comptar amb seminaris i taules rodones que oferix el Campus de Gandia de la UPV. D'altra banda, els participants han coincidit a destacar que aquest any es projectarà en estrena mundial el llargmetratge 'Animal Crackers', de producció valenciana i nord-americana. Una projecció que tindrà lloc el diumenge 29 d'abril a les 18.20 hores.  
  
"_Aquest festival, un cop més, es convertix en un canal ideal per a la transmissió de valors i per posar la nostra ciutat al mapa de l'animació valenciana i espanyola. A més, és un punt d'atracció turística, una alternativa més a oferir als nostres visitants. I també és la millor excusa per als que són de fora per passar aquest cap de setmana a la nostra ciutat amb un pla immillorable amb tota l'oferta cinematogràfica del Festival. Una iniciativa que suposa una projecció internacional que convertix Gandia al centre d'atenció de la indústria d'animació i el curtmetratge durant quatre dies_” va finalitzar Morant.  
  
En la seua intervenció, **Víctor Sánchez** en representació del Campus Gandia de la UPV, va agrair a l'actual executiu i l'alcaldessa "_la celebració d'un festival tan important com és el Cortoon_s". "_Tenim el plaer de col·laborar un any més amb la iniciativa de la mateixa manera que hem fet amb altres projectes com la Càtedra de Turisme Intel·ligent que vam signar fa pocs dies_". Sánchez ha explicat que el Campus de la UPV col·labora amb Cortoons albergant en els seus espais les taules rodones i seminaris impartits per especialistes de l'animació a més dels alumnes que col·laboren com a voluntaris i fins i tot amb el professorat que ha format part del jurat.  
  
Per la seua banda, **José Luis Moreno** va fer valdre el Pla Estratègic de la Conselleria de Cultura que té com a objectiu d'una banda, la descentralització d'esdeveniments culturals i per una altra, l'aposta decidida per l'animació. "_Es tracta d'un sector amb un destacat creixement on tenim molt bons professionals i que pot desenvolupar una indústria molt potent. Per a nosaltres és una bona oportunitat col·laborar amb Cortoons i ho seguirem fent en pròximes edicions". "Com a director adjunt d'Audiovisuals de l'Institut Valencià de Cultura he pogut participar en el jurat de selecció dels treballs i puc dir que no tenen res a envejar a qualsevol festival que es puga desenvolupar en el món. El nivell és de primera categoria i perfectament tots els treballs podrien ser candidats als Oscars o els Goya". "No només és un festival de mostra sinó que és una iniciativa que tenen marcat caràcter familiar"_.  
  
Finalment, **Alessandro d'Urso** va agrair al consistori, a l'Institut Valencià de Cultura i al 'Campus de la UPV seua col·laboració. "_Estic molt feliç amb el desenvolupament de la prèvia del Festival. Les entrades del taller de Lego del matí de dissabte s'han esgotat fa dies. Un aspecte que demostra la seua consolidació en el públic. Vull convidar des d'ací a la ciutadania a que participe en les taules rodones i conferències que albergarà el Campus, ja que comptarem amb els millors directors d'animació_".  
D'Urso va recordar que en aquesta edició també es poden reservar localitats per a diferents activitats com la projecció Loving Vincent o Animal Crackers, la Màster calss d'Enrique Gato que tindrà lloc després de la projecció de Tadeo Jones o la marató de Lego pel·lícules, enviant un correu electrònic a info@cortoons.es.  
Finalment, el director ha recordat que les entrades es poden adquirir a la caseta del passeig Germanies, Casa de la Marquesa, el Teatre Serrano i en instanticket.es.